Getið þið sagt mér eitthvað um skarfakál ? Skarfakál ( Cochlearia officinalis ) er af krossblómaætt ( Cruciferae ) . Það vex víða meðfram ströndum landsins en finnst einnig inn til sveita . Skarfakál vex best þar sem jarðvegur er þykkur eða moldríkur , til dæmis við lundaholur og við bæi við ströndina . Í Íslenskum sjávarháttum eftir Lúðvík Kristjánsson segir að skarfakál hafi víða vaxið á veggjum og þökum torfbæja á sjávarjörðum kringum landið . Á vefnum www.floraislands.is er að finna kort sem sýnir útbreiðslu skarfakáls . Skarfakálið hefur gljáandi , hóflaga laufblöð sem má nota til átu . Íslendingar hafa frá fornu fari nýtt það öðrum strandjurtum fremur og eru heimildir til um neyslu þess víða um landið . Það er þekkt undir ýmsum heitum ; í Grímsnesinu kallaðist það til dæmis kálgresi eða eyjakál , arfakál á Ströndum en Breiðfirðingar notuðu yfirleitt aðeins orðið kál yfir jurtina . Sennilega er fyrst getið um skarfakál í Grettissögu og í Jarðabók Árna Magnússonar og Páls Vídalíns er skarfakál talið til hlunninda í Grímsey . Í ferðabók Eggerts Ólafssonar og Bjarna Pálssonar sem og í ferðabók Sveins Pálssonar er skarfakál talið til hlunninda í Viðey . Skúli fógeti Magnússon nefnir einnig í skrifum sínum að skarfakál vaxi víða neðan hamra í Kjósa - og Gullbringusýslum og síga verði eftir því . Þetta virðist benda til þess að menn hafi þar lagt talsvert á sig til að ná í þessa nytjajurt . Samkvæmt Lúðvík Kristjánssyni virðist skarfakál hafa verið meira nýtt til manneldis á Breiðafjarðareyjum en annars staðar á landinu . Á sumum svæðum var skarfakálið fyrst og fremst notað til lækninga , til dæmis á Snæfellsnesi , en til manneldis á öðrum svæðum svo sem á Breiðafirði . Kálið var til dæmis sett út á skyr eða borðað ferskt sem salat , og telur Lúðvík að sá siður hafi borist hingað frá Dönum . Á Breiðafjarðareyjunum var algengast að sjóða skarfakálið í graut eða súpu . Í grautinn var iðulega haft bygg eða mjöl og oft sett mjólk yfir . Skarfakálsbrauð voru ennfremur þekkt frá Ströndum . Skarfakál er ríkt af C-vítamíni og hefur að öllum líkindum leikið stórt hlutverk í lýðheilsu Íslendinga og komið í veg fyrir að skyrbjúgur væri algengari en raun ber vitni . Skarfakál er einnig talið gott við ýmsum kvillum eins og gigt , bjúg , tíðastemmu , andfýlu og ýmsum húðsjúkdómum .